Naser Khader (KF), 2011-05-19:
Tak til Dansk Folkeparti for forespørgselsdebatten, tak til ministrene for gode besvarelser.
Jeg synes, det er godt, at vi tager den slags debatter i Folketinget en gang imellem.
Det er vigtigt, at vi alle tager afstand fra religionsmobning, chikane og overfald, når det sker.
Det er også vigtigt, at vi på tværs af de politiske skel er samlet omkring det.
Det sender nemlig et klart signal om, at vi ikke vil acceptere den slags intolerance.
Derfor er det også godt, at vi har et bredt fælles forslag til vedtagelse med deltagelse af alle Folketingets politiske partier og enkeltgrupper.
Vi vil simpelt hen ikke acceptere, at mennesker i Danmark bliver mobbet, angrebet eller chikaneret på grund af deres religiøse tilhørsforhold eller for den sags skyld etniske, kulturelle, politiske eller seksuelle tilhørsforhold.
I Danmark har vi religionsfrihed, vi har retten til frit at udøve vores religion.
Retten til religionsfrihed indebærer også retten til ikke at have en religion og også retten til at skifte religion.
Det er en grundlæggende frihedsrettighed, som vi skal understrege igen og igen.
Det er især vigtigt at understrege vigtigheden af vores grundlæggende frihedsrettigheder, set i lyset af at religionsfriheden på verdensplan generelt har fået det værre i de senere år.
Undertrykkelse, forbrydelser og forfølgelser på grund af religion har desværre været tiltagende på verdensplan.
Det blev senest understreget i en rapport fra de amerikanske myndigheders kommission for religionsfrihed, som netop har gjort status over den aktuelle situation for verdens religiøse minoriteter.
Heldigvis ser det ikke ud til, at der er den samme stigning i antallet af sager om chikane, angreb og mobning på grund af religion eller anden overbevisning i Danmark, i hvert fald ikke ifølge PET – og gudskelov for det.
Men alligevel skal vi holde fokus på området og være opmærksomme på tendenserne.
For uanset om problemet er stigende i Danmark eller ej, skal vi selvfølgelig tage det meget alvorligt, når visse grupper oplever, at de bliver udsat for mobning og chikane og i visse tilfælde overfald på grund af deres tro.
Vi har en pligt til at forbyde spredning af hadforbrydelser.
Vi er også ansvarlige, når det handler om at yde visse grupper tilstrækkelig beskyttelse mod hadefulde handlinger.
Vi skal hele tiden sørge for at iværksætte nye kampagner og initiativer med det formål at øge befolkningens opmærksomhed på problemer omkring disse ting.
Vi skal selvfølgelig også hele tiden sørge for, at ofrene kender til deres rettigheder og muligheder for at reagere, når de udsættes for sådanne forbrydelser.
Det skal vi huske på.
Derfor har vi en forpligtelse til at værne om og pleje vores frihedsrettigheder.
Vi skal også sørge for, at regeringer og andre aktører rundtom i verden kan forbedre deres bestræbelser på at beskytte deres befolkninger, herunder religiøse minoriteter, og om nødvendigt hensigtsmæssigt bidrage til at give den fornødne kapacitet og tekniske ekspertise til at gøre arbejdet.
Det skal vi gøre, hver gang vi møder beslutningstagere fra disse lande.
Når alt det er sagt, mener vi i Det Konservative Folkeparti, at dette altså også handler om den demokratiske assimilation, og her er jeg enig med vores integrationsminister: Den demokratiske assimilation er et vigtigt område, som vi skal have fokus på i mange, mange år – kun den demokratiske assimilation.
Integrationsministeren nævnte nogle af initiativerne.
Det var noget, vi også nævnte i vores partis integrationsudspil for et par år siden.
Det er vigtigt, at vi sætter fokus på de her ting allerede i vuggestuer og i børnehaver.
Der skal børnene lære, at de skal respektere den enkeltes ret til at bestemme over eget liv, krop, seksualitet, tro, religion, uddannelse, ægteskab, fremtid.
Og man skal også som demokratisk individ lære, at man godt kan være uenig uden at hade den anden af den grund.
Derfor mener vi, at det er vigtigt, at der bliver sat fokus på den demokratiske integration og assimilation.
Bliver folk demokratisk integreret, får vi også færre af disse sager om religiøs mobning og chikane og overfald.